ŠIAULIŲ MIESTO SAVIVALDYBĖS TARYBA

SPRENDIMAS

DĖL LĖŠŲ, SKIRTŲ ŠIAULIŲ MIESTO SAVIVALDYBĖS VERSLO SUBJEKTŲ MOKYMO IR JAUNIMO VERSLUMO SKATINIMO PROGRAMOMS ĮGYVENDINTI, SKYRIMO IR NAUDOJIMO TVARKOS APRAŠO PATVIRTINIMO

2021 m. gegužės 6 d. Nr. T-167

Šiauliai

Vadovaudamasi Lietuvos Respublikos vietos savivaldos įstatymo 6 straipsnio 22 ir 38 punktais, 16 straipsnio 4 dalimi, Lietuvos Respublikos smulkiojo ir vidutinio verslo plėtros įstatymo 5 straipsnio 1 dalimi, 7 straipsniu, įgyvendindama 2015–2024 metų Šiaulių miesto strateginį plėtros planą, patvirtintą Šiaulių miesto savivaldybės tarybos 2016 m. rugpjūčio 25 d. sprendimu Nr. T-325 „Dėl 2015–2024 metų Šiaulių miesto strateginio plėtros plano patvirtinimo“, Šiaulių miesto savivaldybės 2020–2022 m. strateginio veiklos plano, patvirtinto Šiaulių miesto savivaldybės tarybos 2020 m. vasario 6 d. sprendimu Nr. T-1 „Dėl Šiaulių miesto savivaldybės 2020–2022 metų strateginio veiklos plano patvirtinimo“, Miesto ekonominės plėtros programos (Nr. 05) 01 tikslą „Optimizuoti verslo koordinavimo sistemą“, Šiaulių miesto savivaldybės taryba nusprendžia:

1. Patvirtinti Lėšų, skirtų Šiaulių miesto savivaldybės verslo subjektų mokymo ir jaunimo verslumo skatinimo priemonėms įgyvendinti, skyrimo ir naudojimo tvarkos aprašą (pridedama).

2. Įpareigoti Šiaulių miesto savivaldybės administracijos direktorių patvirtinti Šiaulių miesto savivaldybės verslo subjektų mokymo ir jaunimo verslumo skatinimo priemonėms įgyvendinti reikalingų dokumentų formas ir reikalingus teisės aktus.

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2021 m. gegužės 6 d. sprendimu Nr. T-167

LĖŠŲ, SKIRTŲ ŠIAULIŲ MIESTO SAVIVALDYBĖS VERSLO SUBJEKTŲ MOKYMO IR JAUNIMO VERSLUMO SKATINIMO PROGRAMOMS ĮGYVENDINTI, SKYRIMO IR NAUDOJIMO TVARKOS APRAŠAS

I SKYRIUS

BENDROSIOS NUOSTATOS

1. Lėšų, skirtų Šiaulių miesto savivaldybės verslo subjektų mokymo ir jaunimo verslumo skatinimo programoms (toliau – Programos) įgyvendinti, naudojimo tvarkos aprašas (toliau – Aprašas) reglamentuoja Šiaulių miesto savivaldybės biudžeto (toliau – savivaldybės biudžetas) lėšų, skirtų Šiaulių miesto verslo subjektams mokyti, informuoti, konsultuoti ir jaunimo verslumui skatinti skyrimo ir naudojimo tvarką, Programų priemonių prioritetines kryptis, vertinimo kriterijus ir atsakomybę.

2. Aprašas parengtas vadovaujantis Lietuvos Respublikos vietos savivaldos įstatymu, Lietuvos Respublikos smulkiojo ir vidutinio verslo plėtros įstatymu, 2015–2024 metų Šiaulių miesto strateginiu plėtros planu, Šiaulių miesto savivaldybės 2020–2022 metų strateginiu veiklos planu, kitais norminiais teisės aktais.

3. Programų finansavimo tikslas – remti ir skatinti verslumą Šiaulių mieste.

4. Programos įgyvendinamos pagal patvirtintą priemonių planą. Einamųjų metų priemonių planas tvirtinamas Šiaulių miesto savivaldybės (toliau – Savivaldybė) administracijos direktoriaus įsakymu.

5. Programų vykdytojai, kuriems bus skiriamos lėšos, atrenkami konkurso būdu. Vienas Programos vykdytojas gali vykdyti abi programas. Konkursų, Programų vykdytojams parinkti, organizavimo tvarką nustato Savivaldybės administracijos direktorius savo įsakymu.

6. Programų priemonių plano projektą rengia, konkursus Programų vykdytojams atrinkti organizuoja ir skelbia Savivaldybės interneto svetainėje Savivaldybės administracijos Ekonomikos ir investicijų skyrius (toliau – Ekonomikos ir investicijų skyrius).

II SKYRIUS

PROGRAMŲ PRIEMONIŲ PRIORITETINĖS KRYPTYS

IR VERTINIMO KRITERIJAI

7. Programų priemonių prioritetinės kryptys atitinka Lietuvos Respublikos smulkiojo ir vidutinio verslo plėtros įstatyme numatytas smulkiajam ir vidutiniam verslui teikiamas administracines ir viešąsias paslaugas:

7.1. informavimas, konsultavimas verslo pradžios, verslo plėtros ir kitais verslui aktualiais klausimais;

7.2. mokymo, kvalifikacijos kėlimo ar perkvalifikavimo, metodinių paslaugų teikimas smulkiojo ir vidutinio verslo subjektams ir (arba) verslą pradėti ketinantiems fiziniams asmenims.

8. Vykdant Programų priemones, per vienerius biudžetinius metus turi būti įgyvendinti šie kriterijai:

8.1. suteikta konsultacijų – ne mažiau kaip 500 valandų;

8.2. konsultuota asmenų – ne mažiau kaip 80 asmenų;

8.3. surengta mokymų – ne mažiau kaip 14 vienetų;

8.4. suorganizuota verslo sklaidos renginių – ne mažiau kaip 14 vienetų;

8.5. konsultavimo rezultatas – įsteigta ne mažiau kaip 12 įmonių.

III SKYRIUS

LĖŠŲ SKYRIMO IR NAUDOJIMO TVARKA

9. Lėšos Programoms įgyvendinti kiekvienais metais numatomos savivaldybės biudžete ir finansuojamos iš Miesto ekonominės plėtros programos.

10. Programas įgyvendinti gali vykdytojai, kurie:

10.1. vykdo veiklą Šiaulių miesto savivaldybės teritorijoje;

10.2. turi Programoms įgyvendinti pritaikytas (nuosavas, nuomojamas ar panaudos būdu naudojamas) patalpas, kuriose telpa 50 ir daugiau asmenų, įrangą, technines, organizacines ir kitas reikalingas priemones;

10.3. turi specialistų, turinčių ne mažesnę kaip 10 metų konsultavimo verslo pradžios ir kitais klausimais patirtį, kurie per pastaruosius 3 metus yra suteikę konsultacijų ne mažiau kaip 240 asmenų.

11. Savivaldybės administracija su Programų vykdytojais sudaro Savivaldybės biudžeto lėšų naudojimo sutartį (toliau – Sutartis), kurios forma tvirtinama Savivaldybės administracijos direktoriaus įsakymu.

12. Lėšos gali būti skiriamos šioms Programoms vykdyti reikalingoms išlaidų rūšims:

12.1. prekėms ir paslaugoms, tiesiogiai susijusioms su Programų įgyvendinimu, įsigyti;

12.2. darbo užmokesčiui ir socialinio draudimo įmokoms darbuotojams, tiesiogiai susijusiems su Programų įgyvendinimu;

12.3. atsiskaitymams už patalpų komunalines, ryšių paslaugas, kurios suteiktos vykdant Programas;

12.4. transporto paslaugų, degalų, eksploatavimo išlaidoms padengti, kai išlaidos susijusios su Programų vykdymu;

12.5. maitinimo ir apgyvendinimo paslaugų išlaidoms padengti;

12.6. kitoms su Programų įgyvendinimu susijusioms išlaidoms.

13. Lėšos negali būti skiriamos ar naudojamos:

13.1. baldams, transporto priemonėms įsigyti;

13.2. įsiskolinimams padengti ar investicijų projektams finansuoti;

13.3. ilgalaikei patalpų nuomai ar išperkamajai nuomai, remontui, rekonstrukcijai ir statybai;

13.4. kitoms su Programų įgyvendinimu nesusijusioms išlaidoms.

14. Lėšas Programų vykdytojams Savivaldybės administracija perveda pagal pasirašytą Sutartį.

15. Programų vykdytojai skirtas lėšas gali naudoti tik Sutartyje nurodytiems tikslams įgyvendinti ir tik pagal tikslinį lėšų paskirstymą.

16. Skirtos lėšos negali būti naudojamos kitoms Programoms įgyvendinti.

17. Programų vykdytojai už Programų įgyvendinimą ir skirtų lėšų panaudojimą atsiskaito Sutartyje nustatyta tvarka.

IV SKYRIUS

ATSAKOMYBĖ IR GINČŲ SPRENDIMO TVARKA

18. Programų vykdytojai atsako už Programų įgyvendinimą ir tikslinį lėšų panaudojimą.

19. Programų vykdytojai teikia Savivaldybės administracijos padaliniams prašomą informaciją apie Programų vykdymą ir skirtų lėšų panaudojimą.

20. Programų vykdytojai, pateikę klaidingą informaciją apie Programų vykdymą ar ne pagal paskirtį panaudoję skirtas lėšas, atsako Sutartyje ir Lietuvos Respublikos teisės aktuose (toliau – teisės aktai) nustatyta tvarka.

21. Programų įgyvendinimą užtikrina ir kontrolę vykdo Ekonomikos ir investicijų skyrius. Kaip Programų vykdytojai laikosi Sutartyje prisiimtų įsipareigojimų, turi teisę kontroliuoti ir Šiaulių miesto savivaldybės kontrolieriaus tarnyba.

22. Programų lėšų naudojimo finansinė ir veiklos kontrolė atliekama Lietuvos Respublikos įstatymų ir kitų teisės aktų nustatyta tvarka, Sutartyje numatytais terminais ir sąlygomis.

23. Visi kilę klausimai ar ginčai sprendžiami teisės aktų nustatyta tvarka.

V SKYRIUS

BAIGIAMOSIOS NUOSTATOS

24. Sutartį su Programų vykdytojais pasirašo Savivaldybės administracijos direktorius.

25. Aprašas gali būti keičiamas, pripažįstamas netekusiu galios ar sustabdomas jo galiojimas Savivaldybės tarybos sprendimu.

26. Tai, kas nereglamentuota Apraše, sprendžiama taip, kaip numatyta teisės aktuose.